text: Alarmcentraler forstærkes
  23 november 2010 kl. 09.32
  Politiets alarmcentraler i Esbjerg og Odense forstærkes med sygeplejersker og paramedicinere.
  Alarmopkaldet på 112 bliver fortsat modtaget af en politimand, men hvis de drejer sig om sygdom stiller politiet om til en sundhedsfaglig person.
   
  En sygeplejerske eller en paramediciner skal vurdere, hvor alvorlig henvendelsen er, og hvor meget det haster. De kan også give råd om, hvordan man skal forholde sig til ambulancen når frem eller rådgive om hjælp til selvhjælp.
  - Den sundhedsfaglige prioritering skal sikre, at ambulancerne bruges på den rigtige måde og at de, der er i allerstørst nød, får den hurtigste og mest kvalificerede hjælp. Jeg tror, den nye organisering vil bidrage til, at der skabes mere tryghed, siger Thyge Nielsen (V), formand for præhospitalsudvalget i Region Syddanmark.
  
  Klar 1. april
  Regionen ansætter 19 sundhedsfaglige visitatorer og en læge, der skal være klar 1. april næste år. Patienterne skal højst vente ti sekunder for at få fat i dem.
  Holdet får arbejdsplads på vagtcentralen i Odense.
  Den årlige lønudgift er anslået til 9,5 millioner kroner.
  De to alarmcentraler i Esbjerg og Odense modtager årligt 60.000 opkald fra syddanskere.
  Sundhedsstyrelsen har anbefalet, at sundhedsfagligt personale tilknyttes alarmcentralerne.
  